ธกส.ไม่ดึงแผ่นดินไหวรวมในประกันภัยพืชผล
ธ.ก.ส.คาดบริษัทประกันภัยจะไม่รับประกันภัยพืชผลกรณีแผ่นดินไหว หลังได้ข้อสรุปรับประกันแค่ภัยแล้ง น้ำท่วม แมลงศัตรู เล็งค่าเบี้ยไม่เกิน 20 บาทต่อไร่
27 มี.ค. 2554

ธ.ก.ส.คาดบริษัทประกันภัยจะไม่รับประกันภัยพืชผลกรณีแผ่นดินไหว หลังได้ข้อสรุปรับประกันแค่ภัยแล้ง น้ำท่วม แมลงศัตรู เล็งค่าเบี้ยไม่เกิน 20 บาทต่อไร่ 
แหล่งข่าวจากธนาคารเพื่อการเกษตรและสหกรณ์การเกษตรหรือ ธ.ก.ส. เปิดเผยว่า ในการเดินหน้าการจัดทำการประกันภัยพืชผลให้กับเกษตกรน่าจะไม่มีการดึงภัยธรรมชาติ กรณีแผ่นดินไหวเข้าร่วมเป็นปัจจัยที่จะทำให้เกษตรกรได้รับเบี้ยด้วย เบื้องต้นคณะกรรมการที่ประกอบด้วยตัวแทนจากสำนักงานเศรษฐกิจการคลัง (สศค.) , สำนักงานประกันภัย , ธ.ก.ส.และกรมอุตนิยมวิทยา ได้ข้อสรุปในเรื่องของภัยที่จะรับทำประกันแล้ว 3 ชนิดได้แก่ ภัยแล้ง ภัยน้ำท่วม และแมลงศัตรูพืช โดยจะเริ่มทำกับพืชเพียงชนิดเดียวก่อนคือ ข้าว 
สำหรับเรื่องแผ่นดินไหวแม้จะเป็นภัยธรรมชาติชนิดหนึ่ง แต่คาดว่าทางบริษัทประกันภัยน่าจะไม่นำมาร่วมในโครงการนี้ เพราะเทียบเคียงกับการเอาประกันในญี่ปุ่นที่เกิดแผ่นดินไหวบ่อยๆ ทางรัฐบาลจะเป็นผู้รับภาระการให้ความช่วยเหลือประชาชนที่ได้รับผลกระทบเอง 
หลังจากนี้ต้องไปพิจารณาเรื่องข้อกฎหมายว่าขัดต่อกฎหมายตัวใดบ้าง และการเจรจากับบริษัทเอกชน คือบริษัทประกันภัยเรื่องแนวทางการทำประกันภัยและเกณฑ์การจ่ายเบี้ยต่อไป โดยยึดหลักกรณีที่นาข้าวเสียหายกรมบัญชีกลางหรือรัฐบาลจะจ่ายเงินชดชเยให้เกษตรกร 606 บาทต่อไร ขณะที่รัฐมองว่าการชดเชยที่ไร่ละ 2,000 บาทน่าจะคุ้มกับต้นทุนของเกษตรกร ดังนั้นส่วนต่างที่เหลือ 1,394 บาทต่อไร จึงต้องหาบริษัทเอกชนมารับประกันความเสี่ยง โดยค่าเบี้ยที่ภาครัฐเสนอไปเห็นว่าไม่ควรเกิน 20 บาทต่อไร่ ส่วนผลการเจรจากับเอกชนคือบริษัทประกันภัยยังไม่ได้ข้อสรุป เพราะหากให้บริษัทประกันภัยต้องออกไปสำรวจความเสียหายด้วยก็เกรงว่าจะทำให้ต้นทุนเอกชนสูงขึ้น และจะผลักภาระต้นทุนด้วยการขึ้นเบี้ยประกันภัยกับเกษตร 
อย่างไรก็ตามคาดว่าจะสามารถหาข้อสรุปเบื้องต้นได้ก่อนกลางเดือน เม.ย. นี้ เพื่อเสนอต่อคณะกรรมการพิจารณากรอบการทำประกันภัยพืชผลซึ่งมีนายไตรรงค์ สุวรรณคีรี รองนายกรัฐมนตรี เป็นประธานต่อไป